Lagarbeid

Lagarbeid er når to eller flere individer samhandler sosialt (ansikt til ansikt eller, i økende grad - virtuelt) som har ett eller flere felles mål; er samlet for å utføre oppgaver; viser gjensidig avhengighet, med hensyn til arbeidsflyt, mål og resultater; har ulike roller og ansvar, og er sammen integrert i et organisasjonssystem, med grenser og forbindelser til oppgaven. Man kan også definere lagarbeid og lag-prestasjon med utgangspunkt i hvordan personer interagerer, deler kunnskap og koordinerer sine aktiviteter for å nå felles mål. 

Eksempler på situasjoner som krever lagarbeid kan være når feil handling fører til alvorlige konsekvenser; når oppgavens kompleksitet overgår et enkeltindivids handlingsevne; når oppgaven er krevende og stressende; når flere og raske avslutninger trengs; og når andres liv og helse er avhengig av en kombinasjon av flere individers kunnskap og erfaring. Lagarbeid er dermed nødvendig i mange kritiske felt som luftfart, helsevesen, finans og militære operasjoner. 

 Delt kognisjon 
En av de sentrale komponentene i lagarbeid er delt kognisjon. Delt kognisjon innebærer at laget har en felles forståelse for hvordan man skal tolke signaler, og kan ta koordinerte beslutninger og handle effektivt sammen, ofte uten omfattende kommunikasjon. Dette kan bidra til bedre ytelse og problemløsning i komplekse, lag-avhengige miljøer som jobb, sport, spill etc.Delt kognisjon gjør at lagmedlemmene kan forutse og forstå hverandres handlinger og intensjoner, noe som kan være nødvendig for å tilpasse seg til endrede situasjoner. Delte mentale modeller - som involverer felles situasjonsforståelse og oppgaveforståelse - gir laget en samlet forståelse som muliggjør rask tilpasning i stressende og usikre miljøer. For å få til dette bruker lag ofte direkte og tydelig kommunikasjon. Eksempel på direkte og tydelig kommunikasjon kan være bruk av blikk og peking, hvor en annen da forstår hva som må gjøres i den gjeldene situasjonen for at laget skal fungere optimalt. 

 Kommunikasjon 
Ordet kommunikasjon har sin opprinnelse i det latinske verbet communicare, som betyr "å dele" eller "å gjøre felles". Å dele kunnskap, erfaring og observasjoner er viktig for alle typer lag. God kommunikasjon er sentralt for lagets resultat, ettersom det innebærer hvordan laget deler informasjon sammen - og deretter justerer seg.  Når laget kommuniserer effektivt, deles informasjon raskt og presist, noe som bidrar til en felles forståelse mellom medlemmene.  

Manglende kommunikasjon eller kommunikasjonsfeil kan føre til misforståelser og svekke lagets prestasjon, spesielt i stressende situasjoner hvor raske beslutninger må tas i fellesskap. Kognitiv overbelastning kan oppstå dersom oppgaven er for kompleks eller stressende. Dersom kognitiv overbelastning oppstår, kan feiltolkning av kommunisert informasjon bli en konsekvens. Feiltolkning av informasjon vil føre til feil oppfattelse av oppgaven, og hvordan den bør løses. 

 Lagbygging 
Lagbygging eller team building bidrar til bedre lagarbeid ved å utvikle spesifikke samarbeidskompetanser som forbedrer både dynamikken i laget og lagets prestasjoner. Lagbygging fungerer ved at det gir de involverte muligheten til å utvikle og praktisere ferdigheter som situasjonsbevissthet, kommunikasjon og koordinasjon - som vi vet at er avgjørende for effektivt samarbeid, spesielt under krevende forhold som i militæret, luftfart og helsesektoren. 

Simuleringsbasert trening er en effektiv lagbygging-metode ettersom det tillater individer å praktisere dynamiske samarbeidsprosesser og få tilbakemeldinger på prestasjonene deres. Dette gjør at de kan tilpasse og forbedre sine samarbeidsevner, noe som kan føre til bedre lagytelse og redusert risiko for feil​. 

 Fem hovedfaktorer i lagarbeid 
Salas og kollegaer (2005) foreslo fem faktorer som de så på som særlig viktige for effektivt lagarbeid ("Big Five in teamwork", må ikke forveksles med "big 5"-modellen i Personlighetspsykologi). Disse faktorene er lederskap, gjensidig oversikt, støttende atferd, tilpasningsevne og lagorientering. Hver av disse faktorene spiller en viktig rolle i å sikre at laget fungerer godt og oppnår sine mål. 

 Lederskap 
Lederskap i lag er sentralt for å styre og koordinere aktiviteter, evaluere ytelse, tildele oppgaver, og etablere en positiv atmosfære. Lagleder fremmer problemløsning ved bruk av delte mentale modeller, koordinering og å opprettholde kollektiv motivasjon. Lederskapet bidrar til at laget får en felles forståelse av mål og arbeids roller, noe som er avgjørende for effektiv kommunikasjon og tilpasning når situasjonen endres.

 Gjensidig oversikt 
Gjensidig oversikt (monitorering) innebærer at hele laget holder et øye med hverandres arbeid for å oppdage og rette opp feil eller avvik før de blir større problemer. Denne prosessen blir særlig viktig i stressende situasjoner, hvor risikoen for feil øker. Når lag "overvåker" hverandre, bidrar det til at det kan gis umiddelbar tilbakemelding, som igjen muliggjør rask korrigering og forbedring i ytelsen.

 Støttende atferd 
Støttende atferd refererer til den støttende rollen noen tar når andre trenger hjelp, enten ved å assistere eller ta over oppgaver. Dette kan inkludere å tilby tilbakemelding og opplæring for å forbedre ytelse, eller fullføre oppgaver når noen er overbelastet. Støttende atferd er viktig for å balansere arbeidsmengden i laget, noe som er avgjørende for å sikre kontinuerlig fremgang og forventet ytelse.

 Tilpasningsevne 
Tilpasningsevne handler om lagets evne til å justere strategi og handlinger i møte med endringer eller utfordringer. Dette krever en forståelse av lagets oppgaver og de ulike medlemmers roller. Det bidrar til suksess når laget klarer å gjenkjenne når endringer er nødvendige og deretter tilpasser seg.

 Lagorientering
Den siste faktoren, lagorientering, refererer til lagets tendens til å ta hensyn til andres atferd og mål, og å prioritere lagets mål over egne individuelle mål. Dette fremmer samarbeid, deling av informasjon og strategisk planlegging, og bidrar til at laget fungerer som en enhet.  

 Referanser 

Kategori:Sport